次韵子有賦著圖書所
作者：洪咨夔
朝代：宋

paragraphs: 富兒種巵敵封君，貧翁結柳呼奴星。
物理虧盈蛇夔蚿，惟有讀書可以逃天刑。
守玄老死天祿閣，巧宦三入承明庭。
人生得失雉梟盧，惟有知道可以垂芳馨。
嗟予鈍甚爐底鑛，陶寫淬濯誰爲硎。
買書充屋手點勘，杞菊門巷槐花零。
九流七略宗六經，大川小澮趨東溟。
騷人墨客幾汗青，秦姬趙女爭娉婷。
聖賢氣脈眇如綫，義理門戶元無扃。
圓冠方屨弗見道，金貂玉櫑空圖形。
君年正壯眼如漆，一過萬字披不停。
借書一瓻走赤脚，燈前急雨鳴高瓴。
扶輿磅礴天兩目，渟蓄雲氣藏風霆。
鈎深造極猛着力，會插八翼摶青冥。